Nun ye difícil que tres los sofitos a la "oficialidá ensin imposición" tean los intentos definitivos por dixebrar dafechamente llingua y nacionalismu. La oficialidá, y sobre too si ye "a la asturiana", pue valir p'amosar que ye posible ser "bablista" refugando'l nacionalismu o mesmo siendo nacionalista español (España, "crisol" de llingües del qu'hemos tar arguyosos). Los que va tiempu se tan esmoleciendo por separtar reivindicación  llingüística y nacional van dicir que teníen razón, que bastó con desaniciar la parte nacionaliega de les reivindicaciones pa que la otra parte, la llingüística, espoxigare como si s'hubiere llibrao d'una torga que la impedía medrar. Arriendes, va vese que los fundamentalistes llingüísticos, los que desixíen un dominiu perfeutu del asturianu y un refugu del castellán pa ser un bon nacionaliegu, tamién van quedar un poco col culu al aire. Cuando hasta la Tía Nemesia combaya cola oficialidá ye tiempu de repensar  delles coses.